
Húgyhólyag tumor napi online adaptív besugárzása

Bevezetés: A húgyhólyagtumorok sugárkezelésénél az eltérő hólyag teltség okozta napi térfogatváltozás az online adaptív radioterápia (OART) segítségével figyelembe vehető, így naponta pontosított besugárzási terv készülhet. Célkitűzésünk volt az első hazai napi OART-tal kezelt páciens adatai alapján a hagyományos IGRT (image-guided radiation therapy) protokoll, a nemzetközi szakirodalomban leírt adaptív sugárterápiás protokoll (ART-publ), valamint az Országos Onkológiai Intézetben létrehozott adaptív (ART-OOI) protokoll összehasonlítása.
Módszertan: Egy izominvazív hólyagrákos beteg radiokemoterápiás kezelése során sugárterápiát adtunk 30 frakcióval. Az első öt alkalommal ellenőrző CBCT („cone beam” CT) felvétel készült a betegbeállítás után, az aznapi térfogat-kontúrok és terv elkészülte után és a kezelés végén. A CBCT-k alapján mértük a kezelések közötti (interfrakcionális), az adaptációs folyamat alatti (intraadaptációs) és a kezelés alatti (intrafrakcionális) változást. Minden CT felvételen (n=65) kontúroztuk a hólyagot. Ezt kiterjesztve kaptuk meg a tervezési céltérfogatot („planning targett volume”=PTV). IGRT során 1,8 cm-es kiterjesztést végeztünk minden irányban. Az ART-publ alapján megnéztük az első négy kezelés alatti legnagyobb intrafrakcionális eltéréseket minden irányban és ezekhez adtunk 0,5cm-es biztonsági margót. Az ART-OOI során egyesítettük az első öt kezelés hólyag kontúrjait, majd a legkisebb térfogatra képeztünk egy kiterjesztést úgy, hogy minden esetben lefedje az egyesített hólyagkontúrt.
Eredmények: Az átlag PTV IGRT esetén 431cm3 (352cm3-550cm3), ART-OOI-nál 304cm3 (249cm3-381cm3), míg a ART-publ esetén 248cm3 (199cm3-317cm3) voltak. Vizsgáltuk a feleslegesen besugárzott ép szöveti térfogatok PTV-hez viszonyított arányát: IGRT-vel 72%, ART-OOI-val 62%, ART-publ-val 54% volt. Céltérfogat tévesztés legkevesebbszer (2) az ART-OOI margókkal történt, legtöbbször pedig (7) az ART-publ esetén. A céltérfogat tévesztés a hólyag térfogat arányában IGRT, ART-OOI, ART-publ protokoll esetén 4,96%, 0,72% és 2,81% volt ebben a sorrendben. ART-OOI-nál a tévesztés legtöbbször posterior irányba történt, míg IGRT-vel cranialisan.
Konklúziók: Mindkét általunk vizsgált adaptív sugárterápiával kialakított PTV térfogat kisebb, mint IGRT-vel. A céltérfogat tévesztés az általunk kialakított protokollal a legkisebb. Az ép szövetek védelme adaptív besugárzással növelhető.



